Jääskeläinen, Arto; Sillanpää, Antti; Valtonen, Vesa; Huotarinen, Heini; Toivanen, Jussi (2019-06-11)
VN_22_19_Vaalivaikuttamisen koulutushankkeen loppuraportti.pdf (560.5Kt)
Valtioneuvoston julkaisuja 2019:22
http://urn.fi/URN:ISBN:978-952-287-752-9
Oikeusministeriön kesäkuussa 2018 asettaman vaalivaikuttamisen koulutushankkeen tehtäviksi määriteltiin koulutus ja viranomaiskoordinaation kartoitus. Hankkeen loppuraportin johtopäätös on, että eduskuntavaalien turvallisuutta tukenut varautumistyö oli onnistunutta. Merkittäviä häirintäyrityksiä ei myöskään havaittu. Jatkokehittämisen aiheet liittyvät viranomaisyhteistyön käytännön järjestelyiden parantamiseen sekä sosiaaliseen mediaan liittyvän tutkimusosaamisen syventämiseen ja kansalaisten monipuolisen tiedonsaannin varmistamiseen.
Työryhmä esittää pohdittavaksi seuraavia kehittämiskohteita:
• Vaalijärjestelmä tulisi määrittää osaksi kriittistä infrastruktuuria.
• Työryhmän vakinaistaminen tukisi varautumisen pitkäjänteisyyttä sekä nopeampaa toimintaa muuttuvassa informaatioympäristössä. Ryhmä aktivoituisi vaalien alla mutta seuraisi tehtäväalan muutoksia ja kansainvälistä keskustelua myös kansallisten vaalien välillä. Toimenpide noudattaisi Euroopan komission syyskuussa 2018 julkaisemaa suositusta vaaliyhteistyöverkostoista.
• Oikeusministeriön vaalivirkailijakoulutukseen liitettiin ensimmäistä kertaa vaalihäirintää koskeva osio. Tätä menettelytapaa ehdotetaan jatkettavaksi.
• Vaalikoulutusprojektin yhteydessä tuotettua koulutusaineistoa suositellaan kehitettäväksi. Tavoitteena on tarjota koko väestölle informaatiovaikuttamiseen liittyvää materiaalia. Tästä muodostettaisiin eri väestö- ja ikäryhmille suunnattuja tietopaketteja informaatiovaikuttamisesta, joita voidaan käyttää esimerkiksi viestintäalan tai muiden yhteiskunnallisten alojen opetuksessa.
• Sosiaalinen media, siihen liittyvät algoritmit, koneoppiminen ja tekoäly ovat voimakkaassa muutoksessa, millä on suuria vaikutuksia kansalaisten saaman tiedon valikoitumiseen ja koko demokratiaprosessiin. Uusiin järjestelmiin liittyvä suomalainen osaaminen on sirpaleista, eikä riittävästi välity viranomaisille, jotka ovat mukana kehittämässä vaalijärjestelmää, kansallista tai kansainvälistä lainsäädäntöä tai suojaamassa yhteiskunnan elintärkeitä toimintoja. Suomessa on tarve tähän liittyvän informaatioteknologian syvälliseen osaamiseen.